Árið 1652 tók að bera á miklum og undarlegum veikleika meðal íbúa Trékyllisvíkur á Ströndum , einkum hjá kvenfólki . Plágan gerði fyrst vart við sig skömmu eftir manntalsþing í Árnesi árið 1651 . Á því þingi kvað Þorleifur Kortsson sýslumaður upp þann úrskurð að Guðrún Hróbjartsdóttir sem var á vist með Þórði Guðbrandssyni skyldi fara þaðan á brott að kröfu bræðra hennar og móður . Við yfirheyrslur viðurkenndi Þórður að hafa séð djöfulinn í tófulíki og að hann hefði sært þennan djöful með þeim orðum , illum og góðum , sem hann frekast hefði kunnað .